CELEX: 62008CN0050
Language: mt
Date: 2008-02-12 00:00:00
Title: Kawża C-50/08: Rikors ippreżentat fit- 12 ta' Frar 2008 — Il-Kummissjoni tal-Komunitajiet Ewropej vs Ir-Repubblika Franċiża

24.5.2008   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               C 128/18
            
         Rikors ippreżentat fit-12 ta' Frar 2008 — Il-Kummissjoni tal-Komunitajiet Ewropej vs Ir-Repubblika Franċiża
   (Kawża C-50/08)
   (2008/C 128/31)
   Lingwa tal-kawża: Il-Franċiż
   Partijiet
   
      Rikorrenti: Il-Kummissjoni tal-Komunitajiet Ewropej (rappreżentanti: MM. J.-P. Keppenne u M. H. Støvlbæk, aġenti)
   
      Konvenuta: Ir-Repubblika Franċiża
   Talbiet tar-rikorrenti
   
               —
            
            
               tikkonstata li, billi imponiet kundizzjoni ta' nazzjonalità għall-aċċess għall-professjoni ta' nutar, ir-Repubblika Franċiża naqset milli twettaq l-obbligi li hija għandha skond it-Trattat KE, b'mod partikolari l-Artikoli 43 KE u 45 KE;
            
         
               —
            
            
               tikkundanna lir-Repubblika Franċiża għall-ispejjeż.
            
         Motivi u argumenti prinċipali
   Permezz tar-rikors tagħha, il-Kummissjoni takkuża lill-konvenuta li, billi imponiet kundizzjoni ta' nazzjonalità għall-aċċess għall-professjoni ta' nutar u l-eżerċizzju tagħha, hija kkawżat dannu sproporzjonat għal-libertà ta' l-istabbiliment prevista fl-Artikolu 43 KE. Huwa minnu li l-Artikolu 45 KE jeżenta mill-applikazzjoni tal-kapitolu rigward id-dritt ta' stabbiliment l-attivitajiet li huma parti, b'mod dirett u speċifiku, mill-eżerċizzju ta' l-awtorità pubblika. Skond il-Kummissjoni, il-kompiti li n-nutara huma inkarigati bihom mid-dritt Franċiż madankollu jippreżentaw livell ta' parteċipazzjoni tant dgħajjef f'dan l-eżerċiżżju li huma ma jistgħux jaqgħu taħt il-kamp ta' applikazzjoni ta' dan l-Artikolu, u jiġġustifikaw ostakolu bħal dan għal-libertà ta' l-istabbiliment.
   Fil-fatt, minn naħa, dawn il-kompiti ma jagħtux lin-nutara setgħat reali ta' infurzar u l-funzjonijiet u l-istatus rispettivi ta' l-imħallef u tan-nutar huma ferm distinti.
   Min-naħa l-oħra, miżuri inqas restrittivi minn kundizzjoni ta' nazzjonalità jistgħu jiġu imposti mil-leġiżlatur nazzjonali, bħal, per eżempju, l-issuġġettar ta' l-operaturi kkonċernati għal kundizzjonijiet stretti ta' aċċess għall-professjoni, għal dmirjiet professjonali partikolari u/jew għal kontroll speċifiku.